|  |  |  |
| --- | --- | --- |
| Datums skatāms laika zīmogā |  Nr. | 9.1-4e/1607/2023 |
| Uz | 24.08.2023 |  Nr. |  |

Pēc pievienotā adresātu saraksta

Par atbildīgo ministriju – Zemkopības un Ekonomikas

ministriju bezdarbību un gauso rīcību

Zemkopības ministrija ir saņēmusi un izskatījusi Dobeles novada domes, Augšdaugavas novada domes, Jelgavas novada domes, Madonas novada domes, Tukuma novada domes 2023.gada 24.augusta atklāto vēstuli, kurā izteikts aicinājums nekavējoties rīkoties dabas stihijas radīto zaudējumu apzināšanā un atbalsta sniegšanā mazajiem un vidējiem uzņēmējiem/ lauksaimniekiem.

2023. gada 7. augusta negaisa sekas ir radījušas būtiskus postījumus lauksaimnieciskai ražošanai un lauksaimniecības produktu pārstrādes uzņēmumiem. Lai ziņotu par cietušajām platībām un konstatētajiem zaudējumiem, 338 lauksaimnieki no 2023. gada 11. līdz 25. augustam Lauku atbalsta dienestā (turpmāk – LAD) iesūtīja attēlus un aprakstus par bojāto lauksaimniecības tehniku, infrastruktūru un cietušajiem sējumiem, attiecīgi norādot kultūru un tās platību hektāros. LAD sniegtā informācija liecina, ka visvairāk no krusas ir cietuši graudaugi (12 690 ha, no kuriem 6 416 ha ir apdrošināti) un ziemas rapsis (2 562 ha, no kuriem 1 620 ha ir apdrošināti). Lauksaimnieki ir snieguši informāciju par 336 bojātām ražošanas ēkām, bojātu tehniku - 163, kā arī ziņas par 126 cietušiem lauksaimniecības dzīvniekiem. Pamatojoties uz lauksaimniecības bruto seguma datiem par 2022. gadu, t.i., periodu, kurā radās izdevumi negaisā bojā gājušo sējumu ierīkošanai un stādījumu kopšanai, Latvijas Lauku konsultāciju un izglītības centrs (turpmāk – LLKC) aprēķināja ieguldījumu apmēru negaisos cietušo kultūraugu platībās. Šajā aprēķinā ir iekļautas tās izmaksas, kas bijušās līdz brīdim, kad sējumi un stādījumi ir cietuši no negaisa, – par sēklu, doto mēslojumu, lietotajiem augu aizsardzības līdzekļiem un īstenotajām darbībām ar tehniku. **Kopā cietusī lauksaimniecībā izmantojamā zeme veido 18 410 ha, bet kopējie zaudējumi jeb ieguldījumu apmērs negaisos cietušo kultūraugu platībās – 13 636 677 EUR, un no šīs platības apdrošināti bija 47 % jeb 8 622** hektāru. Tā kā šīs ir kultūras, kur no valsts tiek piedāvāta iespēja saņemt kompensāciju 50 % apmērā par attiecīgās sējumu apdrošināšanas polises iegādi, **tad šobrīd kompensācijas netiek piedāvātas**.

**Attiecībā uz mežu apsaimniekošanu** vētras un krusas skartajās teritorijās bojātas vai iznīcinātas mežaudzes 1800 ha platībā, kas vēl tiek precizētas.

Augstākminēto informāciju Zemkopības ministrija ir iesniegusi Vides un reģionālās attīstības ministrijai kopīga informatīvā ziņojuma sagatavošanai valdībai par 2023.gada 7.augusta vētrā nodarītajiem zaudējumiem un priekšlikumiem turpmākai rīcībai.

Lai sniegtu atbalstu vētrā cietušajiem lauksaimniekiem un lauksaimniecības produktu pārstrādes uzņēmumiem, iespējami īsākā laikā novērst radītos bojājumus ražošanas ēkās vai būvēs, kas ļautu tiem turpināt saimniecisko darbību, **ir izsludināta projektu iesniegšanu pasākuma “Ieguldījumi materiālajos aktīvos” apakšpasākumos “Atbalsts ieguldījumiem lauku saimniecībās un “Atbalsts ieguldījumiem pārstrādē” vētrā cietušo ražošanas ēku un būvju atjaunošanai**. Projektu iesniegumus pretendenti varēs sniegt no 2023.gada 1.septembra līdz 2023. gada 1. decembrim un pēc projektu iesniegšanas LAD veiks tūlītēju projektu izvērtēšanu un atbalsta piešķiršanu. Projektu ietvaros tiks sniegts atbalsts par lauksaimniecības ražošanas vai lauksaimniecības produktu pārstrādes uzņēmumu ēku vai būvju atjaunošanu vai tam nepieciešamo būvmateriālu iegādi. Mazajām saimniecībām tiks piešķirta atbalsta intensitāte 80% apmērā, savukārt pārējām saimniecībām un pārstrādes uzņēmumiem atbilstoši Ministru kabineta noteikumos Nr.776[[1]](#footnote-1) noteiktās atbalsta intensitātes. Atbalsts tiks piešķirts atbalsta pretendentiem, kas reģistrējušies kā saimnieciskās darbības veicēji un kam ir bijuši ieņēmumi no lauksaimnieciskās darbības vai lauksaimniecības produktu pārstrādes. Atbalstam tiks novirzīti trīs miljoni eiro. Lauksaimniekiem un pārtikas ražotājiem pieteikumus atbalstam būs iespējams iesniegt LAD, kur būs jāiesniedz pamatojums vētras nodarītajiem postījumiem, paredzēto atjaunojošo darbu un būvmateriālu izmaksu tāme, kā arī informācija par pieprasīto vai piešķirto apdrošināšanas atlīdzību. Precīza informācija par šo pieejamo atbalstu interesentiem pieejama LAD tīmeklī <https://www.lad.gov.lv/lv/katalogs/atbalsts-krusa-un-vetra-cietusajam-ekam>.

**Zemkopības ministrija papildus iesniegs izskatīšanai Ministra kabineta 2023. gada 12. septembra sēdē informatīvo ziņojumu** “Par kritisko situāciju lauksaimniecības nozarēs, kura ietekmē lauksaimniecības produktu ražotāju ekonomisko dzīvotspēju, un iespējamajiem risinājumiem negatīvās ietekmes mazināšanai”, lai informētu valdību par kritisko situāciju, kāda izveidojusies lauksaimniecības nozarē saistībā ar vairāku nelabvēlīgu apstākļu kopumu – ražošanai svarīgo resursu un izejvielu augstās cenas vienlaikus ar produktu (piena, liellopu gaļas un graudaugu) iepirkuma cenu samazināšanos, 2023. gada pavasara sausuma un salnu ietekmē prognozēto ražas samazinājumu, kas apdraud lauksaimniecības produktu ražošanas nozares uzņēmumu ekonomisko dzīvotspēju un tālāku pastāvēšanu.

Ņemot vērā, ka Eiropas Komisijas (turpmāk – EK) ārkārtas finansējums ES lauksaimniekiem tika piešķirts ar 2023. gada 14. jūlija regulējumu par ES ārkārtas atbalstu lauksaimniecības nozarēm ES dalībvalstīs pastāvošo ekonomisko un klimatisko apstākļu dēļ[[2]](#footnote-2), un **Latvijai piešķirtais ES ārkārtas atbalsts ir 6 796 780 EUR ar iespēju piešķirt papildu valsts atbalstu, nepārsniedzot 200 procentus no piešķirtās summas, Zemkopības ministrija aicinās valdību piešķirt valsts līdzfinansējumu 200 procentu apmērā**. Atbalsta piešķiršanas nosacījumi dalībvalstīm jānosaka pašām, pamatojoties uz objektīviem kritērijiem un ņemot vērā lauksaimniekiem radušos ekonomiskos zaudējumus. Ārkārtas atbalsts ir jāizmaksā līdz 2024. gada 31. janvārim.

Atgādinām, ka jau kopš 2014.gada lauksaimniekiem ir pieejams atbalsts par sējumu apdrošināšanu, kas ietver riskus pret nelabvēlīgiem laikapstākļiem. Apdrošināšanas polišu iegādes daļējai segšanai 2023. gadā ir pieejams finansējums 8,7 miljonu eiro apmērā. Atbalsta saņemšanai par apdrošināšanas polisēm šogad saņemti 2266 iesniegumi (1150 iesniegumi par sējumu un stādījumu apdrošināšanas polisēm un 1116 iesniegumi par dzīvnieku apdrošināšanas polisēm), kopumā apdrošinot 345,5 tūkstošus ha, 217,4 tūkstošus lauksaimniecības dzīvnieku un 3 miljonus putnu. Pēc provizoriskiem datiem apdrošināšanas ņēmēju skaits ir saglabājies iepriekšējo trīs gadu līmenī. Pagaidām pieprasītais finansējums pārsniedz plānoto finansējumu par 25%. Tas nozīmē, ka šajā pasākumā LAD, izmaksājot atbalstu pretendentiem, būs jāpiemēro finansējumam proporcionālais samazinājums. Lauksaimniekiem ir iespēja apdrošināt sējumus, stādījumus un lauksaimniecības dzīvniekus pret nelabvēlīgiem laikapstākļiem, infekcijas slimībām un uguns risku. Apdrošināšanas polises iegādei ir paredzēts atbalsts, daļēji sedzot samaksāto apdrošināšanas prēmiju. Atbalsta intensitāte ir 50% no apdrošināšanas prēmijas attiecināmajiem izdevumiem, bet ne vairāk kā 50 eiro par vienu ha vai liellopu vienību. Ja ziemāju kultūra ir gājusi bojā un attiecīgajā platībā pavasarī ir iesēta vasarāju kultūra, tad atbalsta slieksnis ir ne vairāk kā 65 eiro par vienu ha.

Arī mežam 2023. gada 7. augusta vētra ir radījusi būtiskus postījumus. Tāpēc Valsts meža dienests 2023.gada 11.augustā izdeva rīkojumu Nr.142 “Par grozījumiem Valsts meža dienesta 30.06.2023. rīkojumā Nr.116 „Par egļu astoņzobu mizgrauža masveida savairošanās ierobežošanas pasākumiem”, nosakot, ka 2023.gada augusta mēneša vējā gāzto un lauzto koku ciršanu veic sanitārajā izlases un sanitārajā vienlaidus cirtē pēc Valsts meža dienesta sanitārā atzinuma. Valsts meža dienests koku ciršanas apliecinājumu sanitārai cirtei izsniedz 5 darbdienu laikā no iesnieguma saņemšanas. Savukārt, lai atjaunotu infrastruktūras darbību, koku ciršanu var sākt pēc paziņojuma sniegšanas Valsts meža dienestam. Paziņojumu var sniegt operatīvi – mutvārdos. Piezvanot uz tuvāko mežniecību, jānosauc īpašuma kadastra apzīmējums, meža nogabals, vai nogabali (aptuveni, pēc operatīvās apsekošanas) un aptuvenais koksnes apjoms. Ar paziņojumu var cirst kokus, kas uzkrituši uz infrastruktūras vai noliekušies tādā mērā, ka tie vai to zari traucē infrastruktūras darbību.

Mežam un mežu apsaimniekošanai 2023. gads iezīmējas ne tikai ar 7.augusta vētras postījumiem, bet arī ar ievērojamiem sausuma bojājumiem meža stādījumiem pavasarī un egļu astoņzobu mizgrauža savairošanās bojātām un iznīcinātām egļu audzēm. Pēc Latvijas meža īpašnieku biedrības aplēsēm privātā meža īpašniekiem sausuma dēļ iznīkuši vismaz 500 ha stādīto mežaudžu. Egļu astoņzobu mizgraužu bojājumu rezultātā pēc Valsts meža dienesta informācijas 2022. gadā privātajos mežos sanitārajās kailcirtēs nocirsti 1200 ha un līdzīgs apmērs prognozējams arī šogad. Vētras un krusas bojājumu rezultātā skartajās teritorijās bojātas vai iznīcinātas mežaudzes 1 800 ha platībā. Lai arī bojā aizgājušo mežaudžu platības vēl tiek precizētas, jau šā brīža aplēses rāda, ka privātos mežos bojā aizgājušo audžu apjoms 2023. gadā sasniedz 2600 ha. Atbalsts privāto mežu īpašniekiem dabas katastrofu radīto seku likvidēšanai – mežaudžu atjaunošanai, Latvijas Kopējās lauksaimniecības politikas stratēģiskā plāna 2023.-2027.gadam (turpmāk – KLP SP) intervencē *LA 7.2. Atbalsts meža bojājumu profilaksei un atjaunošanai* paredzēts finansējums 1 milj. EUR, kas dod iespēju atjaunot ap 1 000 ha mežaudžu. Līdz ar to, lai sniegtu atbalstu meža īpašniekiem dabas katastrofu radīto seku likvidēšanai sākot ar 2024. gada pavasari, plānots palielināt KLP SP pasākuma finansējumu līdz  3 milj. EUR.

Ministrs D.Šmits

Baranovska, 67878726

karina.baranovska@zm.gov.lv

ŠIS DOKUMENTS IR PARAKSTĪTS AR DROŠU

ELEKTRONISKO PARAKSTU UN SATUR LAIKA ZĪMOGU

1. Ministru kabineta 2021. gada 30. novembra noteikumi Nr.776 Valsts un Eiropas Savienības atbalsta piešķiršanas kārtība atklātu projektu konkursa veidā pasākumā "Ieguldījumi materiālajos aktīvos" 2014.–2020. gada plānošanas perioda pārejas laikā 2021. un 2022. gadā [↑](#footnote-ref-1)
2. Komisijas 2023. gada 14. jūlija Īstenošanas regula (ES) 2023/1465, ar ko nodrošina ārkārtas finansiālo atbalstu lauksaimniecības sektoriem, kurus skārušas īpašas problēmas, kas ietekmē lauksaimniecības produktu ražotāju ekonomisko dzīvotspēju [↑](#footnote-ref-2)